Ondersoek na egtheid van aanval op wildsplaasPetro Olivier en haar lewensmaat, Brian Moore, het net drie maande op ’n wildsplaas gewerk toe hulle aangeval is. Foto: Verskaf Die ma van ŉ vrou wat vyf uur lank saam met haar lewensmaat op ŉ wildsplaas in die Oos-Kaap aangehou en aangerand is, sê sy is woedend dat die egpaar nou soos misdadigers behandel word. Vyf rowers het Brian Moore (45) en Petro Olivier (35) vroegaand op Donderdag 23 Augustus op die privaat wildreservaat Hopewell buite Alexandria aangeval waar Brian as algemene voorman en Petro as lodge-bestuurder werk. Kapt. Andre Beetge, polisiewoordvoerder, het destyds vertel een van die aanvallers was met ŉ jaggeweer gewapen. “Die 45-jarige bestuurder van die wildsplaas is buite sy huis oorval. Hy is daarna die huis ingedwing en aangerand terwyl die verdagtes op geld en die kluis se sleutels aangedring het.” Volgens Ronelle Olivier het haar dogter en dié se lewensmaat se werkgewer en die eienaar van die wildplaas, Brian Dowley, hulle verbied om oor die voorval te praat waartydens Petro aan ŉ stoel vasgebind en Brian in die badkamer bokant die grond opgehang is. Brian kon hom 23:30 loswikkel nadat die aanvallers reeds 18:30 toegeslaan het. “Hy het ŉ balk in die dak losgekry en die ruit daarmee uitgeslaan,” vertel Olivier. “Die harde slag het die aanvallers laat vlug.” Sy sê Brian en Petro moes op eie stoom by die hospitaal uitkom nadat hulle Dowley van die aanval laat weet het. “Iemand het die ambulans gekanselleer. Ons weet nie wie nie. By die hospitaal het hulle net pyn- en slaappille gekry.” Olivier beweer van Brian se nekwerwels is gebreek en Petro se neus afgeslaan. “Brian kon verlede week vir die eerste keer weer met ŉ mes en vurk eet nadat ek alles – selfs wors – vir hom moes versap.” Sy sê die paartjie was nog nie weer terug op die plaas nie en sterk by haar in die Kaap aan. “Hulle is emosioneel in hulle m**r. Die geringste geluid en hulle spring. Hulle het geen berading of ontlonting gekry nie, en boonop verdink die eienaar hulle daarvan dat hulle die aanval georkestreer het.” Brian en Petro het sowat drie maande voor die aanval diens op die wildsplaas aanvaar. “Hulle het baie lekker gewerk tot die aand van die voorval,” vertel Olivier. “Maar tot vandag toe het [Cowley] nog nie vir hulle gevra of hulle bystand of steun nodig het nie.” Sy beweer die aand se gebeure word toegesmeer. “Ek het soveel frustrasie. Ek kan die mure bespring. Die eienaar wil nie hê sy oorsese besoekers moet van die aanval weet nie en het die kinders verbied om met enigeen daaroor te praat. Hy het selfs ŉ privaat speurder aangestel om die saak te ondersoek.” Dowley het by navraag onderneem om ŉ verklaring uit te reik sodra hul ondersoek na die voorval afgehandel is. Al wat hy aan Maroela Media wou sê, is “dis ŉ hoax”. Hy ontken dat hy Brian en Petro ontslaan het. Kapt. André Beetge, Oos-Kaapse polisiewoordvoerder, sê niemand is nog in verband met die rooftog in hegtenis geneem nie.